KOMISIJOS SPRENDIMAS
2008 m. rugsėjo 18 d.
dėl diklorano neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra tos medžiagos, registracijos panaikinimo
(pranešta dokumentu Nr. C(2008) 5086)
(Tekstas svarbus EEE)
(2008/744/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtąją pastraipą,
kadangi:
(1)
Direktyvos 91/414/EEB 8 straipsnio 2 dalyje nustatyta, kad valstybė narė gali dvylika metų nuo pranešimo apie šią direktyvą leisti pateikti į rinką augalų apsaugos produktus, kuriuose yra veikliųjų medžiagų, neįtrauktų į šios direktyvos I priedą, kurios nuo pranešimo apie šią direktyvą dienos jau dvejus metus yra rinkoje, o šios medžiagos laipsniškai nagrinėjamos pagal darbo programą.
(2)
Komisijos reglamentuose (EB) Nr. 451/2000 (2) ir (EB) Nr. 1490/2002 (3) nustatytos Direktyvos 91/414/EEB 8 straipsnio 2 dalyje nurodytos išsamios darbo programos trečiojo etapo įgyvendinimo taisyklės ir nustatytas veikliųjų medžiagų, kurias reikia įvertinti, siekiant nustatyti, ar jas galima įtraukti į Direktyvos 91/414/EEB I priedą, sąrašas. Į šį sąrašą įtrauktas dikloranas.
(3)
Diklorano poveikis žmonių sveikatai ir aplinkai pranešėjo pasiūlytais naudojimo atvejais įvertintas pagal reglamentuose (EB) Nr. 451/2000 ir (EB) Nr. 1490/2002 išdėstytas nuostatas. Be to, šiais reglamentais skiriamos ataskaitas rengiančios valstybės narės, kurios pagal Reglamento (EB) Nr. 451/2000 8 straipsnio 1 dalies nuostatas Europos maisto saugos tarnybai (EMST) privalo pateikti atitinkamas vertinimo ataskaitas ir rekomendacijas. Ispanija buvo paskirta diklorano ataskaitą rengiančia valstybe nare, o visa reikalinga informacija pateikta 2005 m. liepos 22 d.
(4)
Komisija išnagrinėjo dikloraną pagal Reglamento (EB) Nr. 1490/2002 11a straipsnį. Maisto grandinės ir gyvūnų sveikatos nuolatiniame komitete valstybės narės ir Komisija išnagrinėjo šios medžiagos peržiūros ataskaitos projektą ir 2008 m. gegužės 20 d. pateikė kaip Komisijos peržiūros ataskaitą.
(5)
Nagrinėdamas šią aktyviąją medžiagą ir atsižvelgęs į valstybių narių pastabas Komitetas padarė išvadą, kad yra aiškių duomenų, rodančių, jog tikėtina, kad ji turi žalingą poveikį žmonių, ypač darbininkų, sveikatai, nes sąlytis yra didesnis kaip 100 % LOSL. Be to, į medžiagos peržiūros ataskaitą įtrauktos kitos problemos, kurias savo vertinimo ataskaitoje nurodė ataskaitą rengiančios valstybės narės.
(6)
Komisija paragino pranešėją pateikti pastabas apie diklorano nagrinėjimo rezultatus ir nurodyti, ar jis ketina toliau pasisakyti už šios medžiagos įtraukimą. Pranešėjas pateikė pastabų, kurios buvo atidžiai išnagrinėtos. Tačiau, nepaisant pranešėjo pateiktų argumentų, nustatyta, kad minėtos problemos negali būti išspręstos, o atlikus vertinimus remiantis pateikta informacija paaiškėjo, kad negalima tikėtis, jog augalų apsaugos produktai, kuriuose yra diklorano, siūlomomis naudojimo sąlygomis iš esmės atitinka Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(7)
Todėl dikloranas neturėtų būti įtrauktas į Direktyvos 91/414/EEB I priedą.
(8)
Reikėtų imtis priemonių siekiant užtikrinti, kad galiojančios augalų apsaugos produktų, kurių sudėtyje yra diklorano, registracija per nustatytą laikotarpį būtų panaikinta, nebeatnaujinama, o nauji produktai nebūtų registruojami.
(9)
Valstybės narės nustatytas lengvatinis laikotarpis turimoms augalų apsaugos produktų, kurių sudėtyje yra diklorano, atsargoms sunaikinti, sandėliuoti, pateikti į rinką ir sunaudoti yra ribojamas iki 12 mėnesių, kad turimas atsargas būtų galima naudoti dar vieną auginimo sezoną, užtikrinant, kad bus galima naudoti augalų apsaugos produktus, kurių sudėtyje yra diklorano, 18 mėnesių nuo šio sprendimo priėmimo.
(10)
Šiuo sprendimu neapribojama galimybė teikti paraiškas pagal Direktyvos 91/414/EEB 6 straipsnio 2 dalį ir 2008 m. sausio 17 d. Komisijos reglamentą (EB) Nr. 33/2008, nustatantį išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimo įprasta ir skubos tvarka (4), siekiant įtraukti dikloraną į tos direktyvos I priedą.
(11)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veiklioji medžiaga dikloranas nėra įtraukiama į Direktyvos 91/414/EEB I priedą.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra diurono, registracijos būtų panaikintos iki 2009 m. kovo 18 d.;
b)
nuo šio sprendimo paskelbimo dienos augalų apsaugos produktai, kurių sudėtyje yra diklorano, nebūtų registruojami ar jų registracija nebūtų atnaujinama.
3 straipsnis
Valstybių narių suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kiek įmanoma trumpesnis ir baigiasi ne vėliau kaip 2010 m. kovo 18 d.
4 straipsnis
Šis sprendimas skirtas valstybėms narėms.
Priimta Briuselyje, 2008 m. rugsėjo 18 d.